ԵՊԿ թանգարանն իր բովանդակությամբ և բնույթով ներկայացնում է երաժշտական պահոցի խառը տեսակ, որի խնդիրն է կոմպոզիտորների ստեղծագործության, կատարողների, երաժիշտ-գիտնականների, ժողովրդական երաժշտական արվեստի, երաժշտական կրթության հետազոտումն ու տարածումը: Այստեղ հավաքվում, պահպանվում և ուսումնասիրվում են երաժիշտների, հայկական, ռուսական և արտասահմանյան երաժշտական մշակույթների ականավոր գործիչների արխիվային նյութերը: Հայտնի կոմպոզիտորների, երաժշտագետների նոտային ինքնագրերը, հուշերը, նամակագրություները (XX-XXI դդ. բնագրերը և գրքային հրատարակումները), մի շարք ձայներիզները, ձայնասկավառակները, տեսագրությունները, պատկերավոր նյութերը, համերգների ազդագրերը և ծրագրերը, լուսանկարները, պատվոգրերը, դիպլոմները, ալբոմները, բուկլետները, հեռագրերը, գիպսե և մարմարե արձանիկները, սկահակները, մեդալները և շատ ուրիշ հուշառարկաներ Կոմիտասի անվ. ԵՊԿ պատմության վկայությունն են: